

**Tárgy: A sportcentrum műfüves pálya-és**

**szerkezet felújításáról továbbá**

**centrum névadójáról döntés**

**ELŐTERJESZTÉS**

**Csemő Község Képviselő-testületének**

**2023. július 20-án tartandó rendkívüli ülésére**

**Tisztelt Képviselő-testület!**

MŰFÜVES PÁLYA

A csemői sportcentrum 20x40 méteres műfű borítású pályájának felújítása 2021-ben megkezdődött egy BM önkormányzati fejlesztés 2021 programban nyert támogatásnak köszönhetően.

A korábbi hét év folyamatos használata néhány helyen feltépte a ragasztást, ahol a granulátum átszakítva a műanyag talpszövetet, közvetlenül az altalajra folyt, így a szakadásos területrészen műfű csere vált szükségessé – ezt a fejlesztést 2021-ben el is végeztük.

A pályázható keret két éve nem tette lehetővé, hogy teljes műfű burkolatot cseréljük.

Már akkor tudtuk, hogy akkor lesz egynemű az állag, ha egy éven belül forrást találunk a ki nem cserélt pályarész felújítására. Meg kell állapítanunk, hogy ez nem sikerült: a 2022-ben, szintén a BM keretében benyújtott pályázatunkon nem nyertünk támogatást, más pályázati kiírás nem volt.

Önerőből nem gondolkodtunk, mert nem is gondolkodhattunk azon, hogy kb. 15 millió forintos költséggel önerőből végezzük el a fejlesztést – egészen mostanáig!

Adódik ugyanis egy lehetőség arra, hogy használt, de jó minőségű és hosszabb szálas műfüvet kapjon ajándékba Csemő Község Önkormányzata a Ceglédi Vasutas Sportegyesülettől. Az egyesülettel a Csemői Palotás SE megalakulása óta folyamatos és szoros kapcsolatban állunk, ennek köszönhető a felajánlás. Aki ismeri tudja, hogy nagyképűség nélkül kijelenthető, hogy az ország egyik legjobb minőségű műfüves pályája van a Malomtó széli sporttelepen.

Az ajándék csak a burkolat felajánlására korlátozódik, a szállításról, telepítésről, kvarchomokkal és gumi granulátummal való feltöltésről, ha elfogadjuk az ajánlatot, nekünk kell gondoskodnunk.

Árajánlatot kértem a kivitelezésre a GardenGroup Kft-től. Ez a cég alakította ki a ceglédi pályát és végzi most a rekonstrukciót is, nem mellesleg telepítői és kezelői az új Puskás Stadion és a most, a nyári VB-re elkészült Nemzeti Atlétikai Központnak.

Az ajánlat tartalma a meglévő, teljes műfű felszedésére, a két évvel ezelőtt telepített műfűnek a kifutók területére vonatkozó átragasztására, a nettó pályaméretre a műfű borítás lerakására és működőképes állapot (kvarchomokkal, granulátummal való feltöltésre) kialakítására vonatkozik.

Szeretném megjegyezni, hogy a két éve letett műfű burkolat kapcsán fenntartási időszakban vagyunk, ami azt jelenti, hogy még három évig igazolnunk kell a pályázatból megvalósított műfű használatát, amelyet úgy képzelünk, hogy felszedést követően a nem érvényes játékfelületen (az úgynevezett kifutókon) újra elhelyezzük.

Szeretném jelezni, hogy a meglévő új műfű és az ajándékba kapott műfű színe között eltérés van, így egy új pályarajzolat is ki tud alakulni.

Tájékoztatásul közlöm azt is, hogy az ajándékba kapott műfű nagyságrendi ára 7-8 millió forint.

Nem engedtem feltárni az alépítményt, így a vállalkozó csak nagyságrendi ajánlatot tudott adni, a kérésemnek megfelelően a maximum összegeket megjelölve.

*Az árajánlat szerint a meglévő műfű felvágása, az ajándék műfű beszabása, a pálya feltöltése és újravonalazása, tehát a komplett kivitelezés maximum 5,5 millió forint + Áfa.*

Azt tudni kell, hogy a csemői műfüves pálya bakhátas alapra épült, ami azt jelenti, hogy a két hosszanti oldalra van lejtetve, így lett megoldva a víz elvezetése.

*Külön kértem ajánlatot arra is, hogy mennyibe kerülne, ha drén csövek lennének a pálya alá fektetve, ami a vízelvezetést is profibb módon oldaná meg – ennek a többletmunkának a maximum költsége további 1 millió forint + Áfa.*

*A „képlet” tehát a következő: minőségi pálya épülhetne maximum nettó 5,5 millió forintból, profi pálya maximum nettó 6,5 millió forintból.*

*A fejlesztés fedezete az általános tartalékból biztosított.*

*Előterjesztőként javaslom, hogy a testület biztosítson forrást a teljes körű felújításra.*

A fentiek alapján kérem a Tisztelt Képviselőket, hogy az előterjesztést megtárgyalni és a fejlesztés tárgyában döntést hozni szíveskedjenek.

SPORTCENTRUM NÉVADÓ

A Sportcentrum Csemőben az a kiemelt közösségi tér, ahol akár egyénileg, akár szervezett keretek között sportolni lehet. A kihasználtsága folyamatos. A Sportcentrum egész évben nyitva várja a sportolni vágyókat - használata (nem csak) a csemőiek számára ingyenes.

*Azzal a javaslattal élek, hogy a centrumot nevezzük el Pólya Miklós Sportcentrumként.*

*Pólya Miklóst és a sport iránti elkötelezettségét a Tisztelt Képviselők előtt bizonyítanom nem kell.*

*A névadás méltó emléket állítana Mikinek, kifejezve köszönetünket a helyi sportélet megteremtésében és működtetésében való több évtizedes munkájáért.*

A névadó ünnepséget – a képviselő-testület támogató döntését feltételezve - a Csemői Palotás SE szeptemberi családi sportnapján szeretnénk megtartani, szeptember hónapban.

A hagyományos programok mellett ezen a napon szeretnénk a rendezvény további részként egy kerékpározást népszerűsítő programot is tartani, melyre a zöldalmi kerékpársáv pályázata kötelez is bennünket.

Kérve a Tisztelt Képviselők támogatását, a fentiek megtárgyalása után az alábbi határozati javaslat elfogadását:

**…/2023. (07.20.) határozat**

Csemő Község Önkormányzatának Képviselő-testülete

úgy döntött, hogy a csemői sportcentrum (csemői

0208/30 hrsz.) a múltban végzett helyi sportfejlesztési

tevékenységének elismeréseként a jövőben Pólya Miklós

nevét viseli.

A centrum elnevezése: Pólya Miklós Sportcentrum.

A Képviselő-testület felkéri a polgármestert a szükséges

intézkedések megtételére.

Határidő: azonnal.

Felelős: polgármester.

Csemő, 2023. július 13.

Dr. Lakos Roland

polgármester