**Tárgy: Csemői Nefelejcs Óvoda és Mini Bölcsőde óvodai csoportlétszám-túllépés fenntartói engedélyezése**

**ELŐTERJESZTÉS**

**Csemő Község Képviselő-testületének**

**2023. július 20-án tartandó rendkívüli ülésére**

**Tisztelt Képviselő-testület!**

A Csemői Nefelejcs Óvoda és Mini Bölcsőde intézményvezetője a 2023/2024-es nevelési év során történt beiratkozási igény miatt fenntartói intézkedést kezdeményezett a csoportlétszám túllépés engedélyezése ügyében.

A csoport - és osztálylétszám túllépésével kapcsolatos szabályokat a nemzeti köznevelésről szóló 2011. évi CXC. törvény (a továbbiakban: Nkt.) 25. § (7) bekezdése és az Nkt. 4. számú melléklete határozza meg. Az óvodai csoportra, iskolai osztályra, kollégiumi csoportra megállapított maximális létszám a nevelési év, illetőleg a tanítási év indításánál a fenntartó engedélyével legfeljebb húsz-százalékkal átléphető, továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt. [Nkt. 25. § (7) bekezdés]

A Csemői Nefelejcs Óvoda és Mini Bölcsőde intézményi engedélyezett gyermeklétszáma 175 fő. A jelenlegi beíratott létszám 183 fő.

Már július hónapban több szülő is jelezte, hogy a nevelési év kezdetét követően kéri majd gyermeke felvételét az óvodába, ezért szükségessé vált a maximális csoportlétszámok túllépésének engedélyezése.

A szülő gyermeke óvodai felvételét, átvételét bármikor kérheti, a gyermekek felvétele folyamatos. [Nkt. 49. § (1) bekezdés] A tényleges gyermeklétszám szeptember hónap közepére válik ismertté.

Az Nkt 4. számú mellékletében meghatározottak alapján az óvodai csoportok minimális létszáma 13 fő, maximális létszáma 25 fő, átlag létszáma 20 fő lehet.

A fentiek figyelembevételével a fenntartó által engedélyezhető létszámhatárok:

|  |  |  |  |  |
| --- | --- | --- | --- | --- |
|  | Minimális létszám | Maximális létszám | Átlag létszám | További +20% (120%) |
| Óvoda | 13 | 25 | 20 | 30 |

A 3-6 éves korosztály népesség-nyilvántartási és óvodáztatási adatai alapján tömeges jelentkezésekre már nem kell számítani. Amennyiben a képviselő-testület engedélyezi minden óvodai csoport esetében a csoportlétszámok túllépését, ez csoportonként egy-két plusz gyermeket jelentene évközben. Az ilyen mértékű létszámtúllépés oktatásszervezési szempontból a gyermekek biztonságos, megszokott színvonalú ellátását nem veszélyezteti.

A fentiekre tekintettel az alábbi tartalmú önkormányzati határozat javaslom elfogadásra:

**…/2023. (07. 20.) határozat**

**Csemő Község Önkormányzatának Képviselő-testülete a nemzeti köznevelésről szóló 2011. évi CXC. törvény 25. § (7) bekezdése alapján – a 2023/2024. nevelési évben a maximális csoportlétszám 20 százalékkal történő túllépését a Csemői Nefelejcs Óvoda és Mini Bölcsőde összes óvodai csoportjában engedélyezi.**

Határidő: azonnal

Felelős: Dr. Lakos Roland polgármester

Csemő, 2023. július 10.

Dr. Lakos Roland

polgármester